system
Răspunde în limba română, în stilul Wikipedia, cat mai corect gramatical.
user
Ce poți spune pe larg despre Cod numeric personal (România)?
assistant
În România, codul numeric personal sau C.N.P. este un cod numeric unic, format din 13 cifre, atribuit persoanei fizice la înregistrarea nașterii în registrele de stare civilă. Scopul acestuia este de a individualiza în mod unic o persoană fizică și constituie un instrument de verificare a datelor de stare civilă ale acesteia și de identificare în anumite sisteme informatice de către persoanele autorizate.

Codurile numerice personale sunt generate de către Direcția pentru Evidența Persoanelor și Administrarea Bazelor de Date, care emite și distribuie anual listele corespunzătoare către serviciile publice comunitare județene de evidență a persoanelor, Serviciul Public Comunitar de Evidență a Persoanelor al Municipiului București și Departamentul consular din cadrul Ministerul Afacerilor Externe.

Istoric 
C.N.P-ul a fost introdus ca element obligatoriu în actele de identitate, de stare civilă și în alte acte personale printr-un decret prezidențial semnat de Nicolae Ceaușescu la 2 martie 1978.

Atribuire 
În țară, atribuirea C.N.P. se face de serviciile publice comunitare de evidență a persoanelor sau acolo unde acestea nu există sau nu funcționează, de autoritățile executive ale unităților administrativ-teritoriale, iar în străinătate, atribuirea C.N.P. se face de Ministerul Afacerilor Externe, prin misiunile diplomatice și oficiile consulare ale României.

Rezidenții primesc C.N.P. de la Inspectoratul General pentru Imigrări și este scris în permisul de ședere.

Schimbare 
Un nou C.N.P. se atribuie aceleiași persoane în una dintre următoarele situații:

 actul de naștere a fost rectificat, fiind modificate datele care intră în structura C.N.P.
 rubrica din certificatul de naștere în care se înscrie C.N.P. a fost completată eronat
 C.N.P. a fost atribuit greșit
 solicitantul și-a schimbat sexul
 există neconcordanțe privind C.N.P.

Structură 
Codul numeric personal este format din 13 cifre, unic pentru fiecare persoană fizică și este format din 7 componente:

S 
Componenta S reprezintă sexul și secolul în care s-a născut persoana și poate avea una dintre următoarele valori:

 1 pentru persoanele de sex masculin născute între anii 1900 - 1999
 2 pentru persoanele de sex feminin născute între anii 1900 - 1999
 3 pentru persoanele de sex masculin născute între anii 1800 - 1899
 4 pentru persoanele de sex feminin născute între anii 1800 - 1899
 5 pentru persoanele de sex masculin născute între anii 2000 - 2099
 6 pentru persoanele de sex feminin născute între anii 2000 - 2099
 7 pentru persoanele rezidente, de sex masculin
 8 pentru persoanele rezidente, de sex feminin

AA 
Componenta AA este formată din ultimele 2 cifre ale anului nașterii.

LL 
Componenta LL este formată din luna nașterii, cu valori între 01 și 12.

ZZ 
Componenta ZZ este formată din ziua nașterii, cu valori între 01 și 28, 29, 30 sau 31, după caz.

JJ 
Componenta JJ reprezintă județul sau sectorul în care s-a născut persoana, ori în care avea domiciliul sau reședința la momentul acordării C.N.P., conform nomenclatorului SIRUTA.

Codurile județelor sunt în ordinea alfabetică a acestora, cu unele excepții.

NNN 
Componenta NNN reprezintă un număr secvențial (cuprins între 001 și 999), repartizat pe puncte de atribuire, prin care se diferențiază persoanele de același sex, născute în același loc și cu aceeași dată de naștere.

C 
Componenta C este formată dintr-o cifră de control, care permite depistarea eventualelor erori de înlocuire sau inversare a cifrelor din componența C.N.P.

Validare 
Validarea unui C.N.P. constă în calcularea componentei C și compararea acesteia cu valoarea primită a aceleiași componente. Dacă acestea sunt identice, înseamnă că C.N.P. verificat este valid.

Calcularea componentei C se face folosind constanta "279146358279", după cum urmează:

 fiecare cifră din primele 12 cifre ale C.N.P. este înmulțită cu corespondentul său din constantă
 rezultatele sunt însumate și totalul se împarte la 11
 dacă restul împărțirii este mai mic de 10, acela reprezintă valoarea componentei C
 dacă restul împărțirii este 10, valoarea componentei C este 1

Vezi și 
Cod numeric personal

Note

Bibliografie 
 Decret nr. 59/1978 pentru modificarea Legii nr. 5/1971 cu privire la actele de identitate ale cetățenilor români, precum și la procedura schimbării domiciliului și a reședinței
 Norme metodologice de aplicare unitară a dispozițiilor legale privind evidența, domiciliul, reședința și actele de identitate ale cetățenilor români, aprobate prin HG nr. 1375/2006
 Norme metodologice de aplicare a Legii nr. 122/2006 privind azilul în România, aprobate prin HG nr. 1251/2006

Legături externe  
  Specificație tehnică (neoficială) pentru C.N.P.

CNP
Identificare
Demografia României